|  |
| --- |
| Dokument oprettet 31. maj 2023 / rba\_dh  Sag 10-2018-00436 – Dok. 623066 |

# Retningslinjer og vejledning for DH’s forvaltning af pulje til lokalt handicappolitisk arbejde 2024

**1. Indledning**

Baggrund for puljen er en politiske aftale mellem regeringen (Venstre, Liberal Alliance og Det Konservative Folkeparti), Socialdemokratiet, Dansk Folkeparti, Radikale Venstre og Socialistisk Folkeparti om fordeling af spillehalsmidler.

Otte hovedorganisationer inden for det frivillige foreningsliv er udpeget som puljeansvarlige for hver deres pulje.

I finansloven for 2024 er der afsat en ansøgningspulje på 4,0 mio. kr., som Danske Handicaporganisationer skal udmønte og administrere.

Af beløbet fratrækkes et fastlagt beløb til administrationsomkostninger til hhv. Social- og Boligstyrelsen og DH. Det følger af aftalen, at DH som puljeansvarlig kan tilrettelægge de nærmere principper for fordeling af midlerne.  
  
I januar 2024 er det efter aftale med Social-, Bolig- og Ældreministeriets departement og Skatteministeriet godkendt, at Danske Handicaporganisationers lokalafdelinger kan betragtes som selvstændige lokalafdelinger. Med baggrund heri afsættes 10 % af puljen til DH-afdelingerne. Midlerne skal anvendes i overensstemmelse med formålet for Lokalpuljen.

Danske Handicaporganisationer kan således udmønte en ansøgningspulje til DH-afdelingerne på ca. 380.000 kr. og til øvrige ansøgere en pulje på ca. 4,9 mio. kr. (*beløbet indeholder et tilbageløb fra 2023 på ca. 1,5 mio. kr.*)

Link til politisk aftale:

<https://www.skm.dk/aktuelt/publikationer/politiske-udspil-og-aftaler/aftale-om-fordeling-af-spillehalsmidlerne/>

**2. Formål**

Ifølge den politiske aftale er det overordnede formål med puljen at styrke det frivillige lokale foreningsliv i hele Danmark og nå bredt ud og støtte så mange foreninger som muligt.   
  
Den pulje som forvaltes af DH har til formål at understøtte lokale handicaporganisationer og –foreninger.

**3. Målgruppe**

Målgruppen er mennesker med handicap og deres pårørende.

**4. Ansøgerkreds**

Ansøgerkredsen er lokale handicaporganisationer og -foreninger.

**5. Projektperiode**

Midlerne skal anvendes til aktiviteter, der finder sted inden for perioden fra den 1. december 2024 – 30. november 2025.

Dvs. hvis aktiviteten strækker sig over en længere tid, så skal aktiviteten både være startet op og afsluttet inden for den pågældende periode.

**6. Støtteberettigede aktiviteter**

Der ydes støtte til aktiviteter, der har til formål at styrke det lokale handicappolitiske arbejde. Det kan fx være kurser, temadage, møder med lokalpolitikere og aktiviteter, der skaber synlighed om handicap i befolkningen.

**6. A Tildelingskriterier**

Ansøgningerne vurderes ud fra følgende generelle kriterier:

Relevans:   
At aktivitetens formål og målgruppe ligger inden for puljens rammer.

Ansøgningen skal indeholde oplysninger om formål samt en beskrivelse af aktivitetens målgruppe inkl. en realistisk vurdering af, hvor mange i målgruppen, der får gavn af aktiviteten.

Beskrivelse:   
At der er udarbejdet en beskrivelse af aktiviteten.

Det skal klart beskrives, hvilket problem aktiviteten skal løse for målgruppen, hvilken forandring det skal medføre for målgruppen, og hvordan aktiviteten understøtter formålet.

Organisering:   
At det fremgår tydeligt hvem der er ansvarlig for aktiviteten samt aktivitetens organisatoriske forankring, så det sandsynliggøres, at aktiviteten kan gennemføres.

Budget:   
At der er sammenhæng mellem budget og beskrevne aktiviteter, og at de enkelte budgetposter har en rimelig prisfastsættelse, samt at det forventede udbytte står mål med de samlede forventede udgifter.

**6. B Vægtningskriterier**

DH’s forretningsudvalg har desuden besluttet nogle vægtningskriterier, som puljen skal udmøntes efter. En stor del af handicappolitikken vedtages lokalt, og derfor er det lokale handicappolitiske arbejde vigtigt.

For at understøtte det lokale handicappolitiske arbejde giver disse tre fokuspunkter ansøgninger fortrinsret ved udmøntning af puljemidlerne:

Kompetenceopbygning af lokale repræsentanter:

Der gives midler til lokale organisatoriske og politiske kurser, der understøtter det lokale handicappolitiske arbejde.

Aktiviteter:

Der gives midler til tværgående handicappolitiske aktiviteter, der understøtter det politiske mål om at sikre et fuldt inkluderende samfund for mennesker med handicap.

Folkelig forankring, synlighed og markering af FN’s Handicapdag:

Der gives midler til at understøtte folkelig forankring, synlighed og markering af FN’s Handicapdag den 3. december, hvilket kan medvirke til større opmærksomhed om handicapområdet.

**6. C Tilskudsberettigede udgifter**

Der ydes støtte til disse typer af udgifter:

- Udgifter i forbindelse med aktiviteter der sigter på kompetenceudvikling af frivillige i lokale handicaporganisationer og –foreninger fx kursus, temadag, konference m.m. Det kan bl.a. være udgifter til honorar til underviser, lokaleleje, forplejning, transportudgifter, undervisningsmaterialer o.l.

- Udgifter i forbindelse med tværgående handicappolitiske aktiviteter, der understøtter det politiske mål om at sikre et fuldt inkluderende samfund for mennesker med handicap. Det kan fx være udgifter til møder med lokalpolitikere, høringer, borgermøder o.l.

- Udgifter i forbindelse med aktiviteter der har til formål at sikre folkelig forankring og synlighed om handicap i befolkningen generelt. Det kan fx være udgifter i forbindelse med trykte materialer, merchandise og deltagelse i lokale foreningsdage, Frivillig Fredag, arrangementer ifm. markering af FN’s handicapdag, uddelings af handicappris o.l.

**6. D Ikke-tilskudsberettigede udgifter**

Der ydes *ikke* tilskud til disse typer af udgifter:

- Aktiviteter uden for Danmark

- Lønudgifter

- Indkøb af computer, telefoner og andet IT-udstyr

- Aktiviteter der er fuldt finansieret fra anden side

- Aktiviteter der er igangsat eller afholdt inden ansøgningstidspunktet

- Anskaffelser der er bestilt eller indkøbt inden ansøgningstidspunktet

- Aktiviteter for personer uden lovligt ophold i Danmark

**7. Ansøgningsprocedure**

Puljen kan kun søges via elektronisk ansøgningsskema, som findes på [www.handicap.dk/lokalpuljen](http://www.handicap.dk/lokalpuljen). Ansøgere som ikke har anvendt ansøgningsskemaet vil ikke komme i betragtning.

BEMÆRK: Der er to elektroniske ansøgningsskemaer. Et for DH-afdelingerne og et til øvrige ansøgninger.

Der kan kun søges til en aktivitet per ansøgningsskema, så søger man til flere aktiviteter, skal man anvende et ansøgningsskema per aktivitet, man kan maksimalt ansøge om 99.999 kr. pr. aktivitet.

Lokale DH-afdelinger kan maksimalt ansøge om 15.000 kr. pr. aktivitet.

Lokalpuljen udmeldes onsdag den 13. marts. 2024. Ansøgningsfristen er fredag d. 3. maj 2024 kl. 12. Der kan forventes svar på ansøgningen via mail senest fredag d. 30. august 2024 kl. 12:00

Ansøgninger der er indkommet efter ansøgningsfristerne behandles ikke.

Spørgsmål i forbindelse med ansøgning af puljen kan rettes til administrationschef Jesper Kejlhof på mail [jk@handicap.dk](mailto:jk@handicap.dk), eller organisationskonsulent Camilla Skov Kristensen på [csk@handicap.dk](mailto:csk@handicap.dk)

**8. Budget**

De poster som skal medtages i budgettet er:

* Det ansøgte beløb (som en indtægt) samt en specifikation af de udgifter, som er forbundet med at gennemføre den ansøgte aktivitet, f.eks. kursusprisen, lokaleleje, transportudgifter, honorar til oplægsholder, forplejning, udgifter til revision.
* Herudover skal der udarbejdes en udbetalingsplan for tilskud over 50.000 kr.

**9. Vurdering af ansøgning**

Vurderingen af ansøgningen sker på baggrund af de opstillede tildelings- og vægtningskriterier, hvilket sikrer et ensartet grundlag og en lige behandling af ansøgningerne.

Der er nedsat et bevillingsudvalg, der består af to medlemmer af DH’s forretningsudvalg, to repræsentanter fra medlemsorganisationerne, der udpeges af Forretningsudvalget efter indstilling fra medlemsorganisationerne samt DH’s direktør. Alle medlemmer af bevillingsudvalget gøres opmærksom på, at de almindelige forvaltningsretlige principper er gældende for sagsbehandlingen.

**10. Hvis projektet får tilskud**

For tilskud under 50.000 kr. skal der indsendes en tro og love-erklæring til DH’s sekretariat om, at tilskuddet er brugt til formålet. Tro og loveerklæringen skal indsendes senest en måned efter, at projektperioden er afsluttet. Såfremt tilskuddet ikke er anvendt til formålet, skal pengene tilbageføres til DH’s sekretariat med påført bevillingsnummer. De underliggende bilag skal opbevares hos tilskudsmodtager i 5 år som dokumentation for, at tilskuddet er brugt til formålet, jf. bekendtgørelsen af bogføringslov (§10). DH’s sekretariat vil desuden foretage stikprøver blandt tilskudsmodtagerne i 10 % af de bevilligede tilskud.

For tilskud over 50.000 kr. men under 100.000 kr. skal der udarbejdes et revideret regnskab for aktiviteten i overensstemmelse med §§ 13 og 14 i BEK nr. 97 af 27/01/2014 om regnskab og revision. Revisionen kan foretages af foreningens valgte revisor, der skal være regnskabskyndig, og personligt og økonomisk uafhængig af foreningen. Regnskabet skal indsendes til DH senest 2 måneder efter endt projektperiode.

Hvis tilskuddet ikke er forbrugt fuldt ud skal et overskydende beløb returneres til DH med påført bevillingsnummer.

Bemærk at regnskabet skal matche budgettet post for post.

For bevillinger over 50.000 kr. indsendes der sammen med regnskabet en kort beskrivelse

af målopfyldelsen, herunder eventuelt deltagerantal mm.

Udbetaling af tilskud

Tilskud under 50.000 kr. udbetales på en gang.

Tilskud over 50.000 kr. udbetales i overensstemmelse med den udbetalingsplan, som er udarbejdet.

Udbetaling sker kun til en foreningskonto. Der kan ikke ske udbetaling til en privat konto.

**11. Hvis projektet ikke får tilskud**

Ansøgeren vil via mail modtage et begrundet afslag og blive orienteret om at afgørelsen *ikke* kan påklages til Socialstyrelsen, men at klager over forvaltningen kan rettes til Socialstyrelsen.

**12. Annoncering**

Puljen vil blive annonceret på DH’s hjemmeside [www.handicap.dk/lokalpuljen](http://www.handicap.dk/lokalpuljen) og [DH-Brevet](https://handicap.dk/lokalafdelinger/dh-brevet-nyhedsbrevet-til-dig-afdelingen) (DH’s lokale nyhedsbrev). Herudover annonceres puljen på [www.statens-tilskudspuljer.dk](http://www.statens-tilskudspuljer.dk).